
Avu nenorocul să ajungă după-amiază, în perioada cea 
mai aglomerată şi, drept urmare, trebui să caute vreo 
douăzeci de minute un loc de parcare. Detectindu-l, în 
sfîrşit, gravioneta se năpusti vertiginos la aterizare 
încălcînd dezinvolt o duzină de reguli de circulaţie aeriană 
dintre care cea mai puţin gravă era neacordarea de 
prioritate. Dispecerul de trafic, observind periculoasa 
manevră, lansă semnalul de fotoînregistrare şi comandă 
fascicolele de intercepţie, iar Grig, în loc să aterizeze, se 
pomeni imobilizat în gravionetă la doi kilometri înălţime în 
timp ce patrula de circulaţie sosea în mare viteză cu toate 
sirenele în funcţiune. 

Plăti resemnat amenda cam piperată, deh, era pe 
teritoriul unei planete de agrement, apoi îi zise cîteva 
vorbe bine alese gravionetei care, ştiindu-se cu musca pe 
căciulă, tăcu milc, înghiţindu-le cu stoicism. Nu se indignă 
nici măcar la îndemnul „Marş la aterizare, hodoroaga 
dracului!”, ba dimpotrivă reacţiona supusă coborind, de 
astădată cu viteza legală, pe locul care, printr-o minune, 
rămăsese neocupat. 

Trapa se deschise încet parcă cerindu-şi iertare şi în 
clipa cînd voi să iasă, auzi glasul feminin, uşor cîntat al 
maşinii, întrebînd spăşit: 

— Eu ce fac? 

— Stai aici pînă te-oi chema eu, o repezi Grig supărat de 
consistenta evaziune în modestele sale economii. 

— Atunci rămîn în legătură telepatică cu tine, hotărî ea. 

Păşind pe trotuarul rulant Grig îi aruncă o privire 
ucigaşă şi vînturînd a lehamite din mînă, sări pe banda cea 
mai lentă. 

Se afla pentru întîia oară pe Paradisse, cel mai costisitor 
şi opulent colţ din lume, accesibil în foarte mică măsură 
categoriei sociale din care făcea el parte. Dovadă că 
trebuise să se supună la tot felul de privaţiuni, inclusiv la 
aceea de a nu-şi fi înlocuit gravioneta de mai bine de 16 
ani, pentru a stringe o sumă care să-i permită accesul în 
templul distracţiilor şi al decadenţei. 

Avea de gind să se înfrupte cu lăcomie din toate 
senzațiile promise cu generozitate de reclamele fastuoase 
difuzate în tot spaţiul locuit. Şi, într-adevăr, peisajul era 
mirific. Mult superior hologramelor publicitare. Oriunde şi- 
ar fi întors privirile vegetaţia îneca literalmente savantele 
aranjamente arhitecturale, niciodată mai înalte de 1-2 
etaje. O vegetaţie de adevărat paradis. Se îmbinau 
armonios sute de soiuri ornamentale, aclimatizate aici din 
toate lumile Galaxiei, cu  denivelările molcome sau 
îndrăzneţe ale reliefului. Sub mîngiierea razelor blinde ale 
asfinţitului, cu ochii reconfortaţi de privelişte, Grig simţi o 
plăcută stare euforică răspîndindu-i-se în trup. Trăise atit 
de modest pînă acum numai cu gindul la clipele acestei 
excursii, pe care avea de gînd să le savureze din plin, cu 
fervoare, cu furie chiar. 

Undeva în faţă se profila, familiar din holograme, 
conturul vilei ce-i fusese repartizată. Deasupra clădirii cu 
un etaj, staţiona un curcubeu strălucitor pe care se 
distingea, constituit din norişori, cuvîntul „Terra”. 


* 


Se trezi dimineaţa destul de tîrziu deşi îşi propusese 
contrariul. Privi cîteva clipe mulţumit încăperea în care se 
afla apoi sări sprinten din îmbrăţişarea patului magnetic. 

Duşul cu microunde îl învioră şi-i stimulă pofta de 
mîncare. Înghiţi hulpav meniul consistent pe care-l găsi pe 

masa din sufragerie, dădu de duşcă trei fiole de suc 
energizant, apoi se drapă încîntat într-o hlamidă uimitor de 
uşoară şi comodă. 

Tocmai se pregătea s-o cheme pe Lania, androida care-l 
întîmpinase, cînd uşa se deschise şi în cadrul ei apăru o 
fiinţă vaporoasă, la vederea căreia Grig împietri. Era o 
brună cu păr mătăsos căzîndu-i în valuri pe umerii de un 
alb sidefiu, înveşmiîntată într-o rochie largă care făcea 
eforturi zadarnice de a-i camufla trupul sculptural. Un 
zîmbet uşor şi doi ochi imenşi în care strînsese toată 
clorofila vegetației de afară îi luminau obrazul. 

Grig căută reflex cu privirile, între sprincenele arcuite, 
obişnuita aluniţă romboidală, semnătura de veacuri a 
androgeneticii, care să-i confirme bănuiala. Dar pecetea 
lipsea. Fiinţa din faţa sa era un produs natural, o femeie 
adevărată şi nu un produs creat în serie în băile de sinteză 
organică. 

Era a treia sau a patra femeie pe care o vedea în cursul 
vieţii sale şi era, de departe, cea mai frumoasă. Clipi 
repede din pleoape ca pentru a-şi alunga o vedenie. 
Zimbetul de pe obrazul halucinaţiei se accentua şi fiinţa 
înainta în încăpere ca pentru a-şi demonstra veridicitatea. 

— Grig Sol, de pe Arabella M2, presupun, rosti ea cu un 
timbru rezonant, care lui Grig i se înfipse în suflet. 

— În came şi oase, reactualiza el o arhaică expresie, 
încercînd se smulgă din transă. 

— Mă numesc Riana Ril, oficiantă a biroului de turism 
din zona Sigma în care v-aţi instalat. Voi fi însoţitoarea 
dumneavoastră în perioada pe care o veţi petrece, în 
chipul cel mai agreabil, sper, pe Paradisse. 

Ochii lui Grig se dilatară brusc la auzul spuselor fetei. O 
fiinţă umană într-o postură atît de înjositoare îl uluise. 

— Scuzaţi-mă, o întrerupse nedumerit, dumneavoastră 
sînteţi android? 

Riana înţelese raţionamentul bărbatului şi obrazul i se 
împurpură brusc. 

— Planeta  Paradisse este o planetă de agrement, 
domnule Sol, Pentru a elimina într-o oarecare măsură 

aerul standard care bîntuie lumile locuite, pentru a-i 
conferi o notă de originalitate şi chiar pentru a-i amplifica 
atracţia turistică, s-a hotărit să nu fie folosiţi nici un fel de 
roboţi pe teritoriul ei. Pentru muncile curente sînt folosiţi 
androizi, iar pentru cele de relaţii au fost angajaţi oameni. 

Dar dacă doriţi, aveţi totuşi posibilitatea de a refuza 
serviciul meu, optînd în schimb pentru o androidă. Cea din 
noaptea trecută, spre exemplu, sugeră ea muşcător, 
dezvăluindu-şi într-un suris ironic dantura strălucitoare. 

Amintindu-şi noaptea vulcanică prin care trecuse, Grig 
roşi la rîndu-i, înfiorindu-se totodată. 

— Nici vorbă... Dacă aşa e obiceiul aici, n-am nimic 
împotrivă. 

— În cazul acesta vă rog să mă urmaţi. Am să vă fiu 
ghid, translator, prieten şi... cam atit. 

— Pentru moment este suficient, zîmbi la rîndul lui Grig 
privind în ochii luminoşi ai femeii. 

Începură prin a vizita muzeele civilizaţiilor galactice. O 
vizită instructivă, îi spusese Riana şi Grig zimbise 
îngăduitor. La cei 200 de ani ai săi şi prin natura 
profesiunii de arheolog se putea lăuda cu cunoaşterea a 
cel puţin 80% din istoria galactică. Deseori venea cu atitea 
completări inedite privind unele sau altele dintre lumile 
expuse, încît rolurile se inversară, Grig devenind ghidul. 

După trei ore Riana hotări în numele amîndurora 
încheierea acţiunii şi-l invită pe tovarăşul ei la o scurtă 
plimbare printr-o pădurice de pini din apropiere. Era o 
experienţă nouă. Peisajul idilic, aerul tare şi răcoros, lumi- 
na strălucitoare, silueta mlădioasă a Rianei, exuberanţa şi 
tinereţea ei îl ameţiră. Se simţea din ce în ce mai subjugat 
de pletele noptatice care pluteau în faţa lui, dar îşi suprimă 
dorinţele cu furie şi umilinţă amintindu-şi prăpastia de ani 
ce se căsca între ei. 

Cu o androidă, totul i se părea firesc. Fiind creaţie 
artificială n-avea importanţă ceea ce gindea sau simţea. 
Era obligată să satisfacă orice dorinţă sau necesitate a 
omului. 

Dar Riana era om! 


Cîteodată, întîmplător sau poate datorită dorinţei lui de 
nestăvilit, mîinile li se atingeau pe tulpina firavă a unei 
plante şi atunci tresăreau amindoi, iar ea se retrăgea 
hohotind ademenitor şi o lua la fugă printre milenarii 
copaci. 

Avea chef de hîrjoană şi ghiduşii, în timp ce el, în pragul 
celui de-al treilea secol, abia-şi mai putea mişca picioarele 
de plumb, abia-şi mai putea ascunde dezolarea sub un 
zîmbet ce se deforma o dată cu trecerea clipelor. Alerga 
după himera din faţa sa din ce în ce mai aţiţat, dar din ce 
în ce mai epuizat. Pînă ce, simțindu-se la limita de 
rezistenţă fizică, se opri încercînd să-şi recapete suflul. 

Riana se întoarse, nedumerită de întreruperea 
neaşteptată a jocului, voi să spună ceva dar, observîndu-i 
crisparea, tăcu speriată. 

— Vreau să ne întoarcem la hotel, abia reuşi Grig să 
îngăime sprijinit de trunchiul unui copac. 

— Nu te simţi bine? Să chem o ambulanţă, se oferi fata 
pregătindu-se să ia legătura telepatică cu staţia de salvare. 

— Nu! se împotrivi Grig, există o limită. Nici un medic 
nu mai acordă asistenţă peste vîrsta de 200 de ani. Eu am 
depăşit-o cu trei zile. Sînt liber să trăiesc cît vreau sau, 
mai bine zis, cît pot, dar fără aportul ştiinţei. Asta e legea! 

— Ştiu, încuviinţă Riana, dar nu mi-am închipuit că eşti 
atît de bătrîn. Arăţi de cel mult optzeci de ani. 

— Consecința vieţii raţionale, reuşi să zimbească Grig, 
ascultindu-şi bătăile spasmodice ale inimii. Cheamă un 
aerotaxi, te rog, cred că am să suport un infarct. 

Aparatul sosi în treizeci de secunde. Doi androizi vînjoşi 
îl ajutară să urce şi să se întindă pe una din canapele. Grig 
întrezări alături chipul Rianei şi se cufundă cu voluptate în 
abisurile verzi ale ochilor strălucind de lacrimi în timp ce 
mîna îi bîÎjbîi după atingerea degetelor ei sidefii. Simţi 
strinsoarea femeii şi cobori împăcat pleoapele în 
aşteptarea crizei. 

— Ce faci? Nu abandona! se înspăimîntă Riana. Există o 
soluţie... 

SOLUȚIE! Cuvîntul ajunse vag în conştiinţa lui. Singura 

soluţie ar fi fost schimbarea ambalajului uzat, transferul de 
conştiinţă, în fapt un banal transplant al creierului într-un 
trup  androidic. Dar costul respectivei operaţii era 
exorbitant, depăşind net posibilităţile limitate ale unui om 
obişnuit. Şi mai erau necesare o sumedenie de aprobări, 
formalităţi de identificare etc., care ar fi făcut imposibilă 
operaţiunea în timp util. 

BANI! Avea suficienţi pentru un om modest. Strînşi în 
mod special pentru a-i cheltui într-o încercare 
donquijotesca de a-şi depăşi condiția socială, de a simţi şi 
el, măcar pentru trei zile, gustul nectarului şi al ambroziei 
şi a-şi răsplăti prin asta cele două veacuri de privaţiuni şi 
umilinţe. Şi tocmai acum, cînd întilnise o fiinţă alături de 
care fiecare secundă era prețioasă bătrînul său ambalaj 
începea să-şi dea în petic. 

Revăzu în minte chipul speriat al Rianei şi se înduioşă. 
Ea, cu tinereţea ei agresivă şi incitantă, cu frumuseţea şi 
inteligenţa ei, avea mult mai multă nevoie de bani decît el, 
acum bătînd la poarta infernului. Reuşi să zimbească. 
Odinioară, în tinereţea lui, acum uitată, circulase un 
şlagăr: „Din paradis spre infern”. Se potrivea perfect 
situaţiei sale. Horcăitul i se amplifică. Cu un efort imens, 
reuşi să se concentreze 
asupra brăţării de 
identificare. Simţi căldura 
încercuindu-i încheietura 
şi auzi ca prin vis, de 


undeva, de foarte 
departe, declicul 
mecanismului în 


momentul în care cartela 
fu azvirlită afară. 

Riana tresări căutînd 
cu privirile locul de unde 
venise clinchetul argintiu. 
Apucă între degete lama 
fină de platină şi o 
introduse în cealaltă fantă 


SCARLATESCU 


te ANDREI 


a brăţării lui Grig. Pe ecranul minuscul desluşi valoarea 
cartelei: 12.850 CG.! 

Ochii-i se luminară. Strinse mina bătrinului şi-i şopti 
înfrigurată: „Mai rezistă doar cîteva minute”. 

Cu gîndurile învălmăşite, cu trupul palpitind sub 
teroarea cascadelor de sînge pompate de inima care o 
luase razna, auzi totuşi, mai mult bănuit, îndemnul rostit 
de glasul pe care atît de repede îl îndrăgise. Era însă prea 
obosit, mult prea obosit ca să mai înţeleagă. 

Subconştientul reţinu, însă, porunca şi considerînd-o ca 
atare decise s-o îndeplinească. Mobiliza întîi toate 
rezervele de glucoză ale organismului şi le repartiză spre 
zonele vitale. În răstimpuri egale, injecta în inimă doze 
mici de adrenalină, rărind în paralel impulsurile electrice. 
Într-un târziu, cordul se văzu nevoit să intre în ritmul 
dominant, relaxîndu-se. Plăminii începură să lucreze 
normal, iar muşchii i se destinseră. Inainte de a adormi, 
auzi glasul Rianei poruncind: 

— Deturnaţi spre „Oaza Tinereţii”! 

Unul din androizi mormăi ceva despre o zonă rezervară, 
dar femeia ţipă, pierzîndu-şi dintr-o dată stăpînirea de 
sine. A 

— E un ordin! Imi asum responsabilitatea! 

Se trezi, dar nu deschise ochii, încercînd să-şi analizeze 
starea generală. Se afla culcat pe o suprafaţă elastică, iar 
temperatura mediului era scăzută, aproape de limita de 
îngheţ. Dar, paradoxal, se simţea excelent. Constată un 
tonus muscular şi nervos suficient de bun pentru un bătrîn 
trecut printr-o criză de inimă. Gîndurile îi erau limpezi, iar 
trupul complet relaxat. Oare să fi fost Riana în stare să 
convingă un medic să-i acorde primul ajutor? Îşi aminti 
exotica adresă pe care o impusese androizilor. Nu întîlnise 
nici o localitate cu numele de „Oaza Tinereţii” pe hărţile 
turistice ale planetei. 


1 C.G. - credite galactice (n.a.). 


Un zumzet de şoapte îi abătu gîndurile. Deveni atent, 
înţelegind că este vorba despre persoana sa. 

— Nu pot să mai fac nimic pentru el. Biotraductorul este 
categoric: asta trebuie să fie ultima criză. Stimulentele pe 
care i le-am administrat nu-i vor folosi decît cîteva ore, 
apoi criza se va reedita. Îmi pare rău, dar nu are cu ce să 
intre în joc. Ştii doar că îi trebuie un fond de minimum 5 
ani... 

— Bine, dar banii pe care ţi i-am dat? 

— Zece mii de credite a costat revitalizarea, iar taxa de 
joc ar costa două mii. Cu cele opt sute rămase nu prea 
cred să se găsească un girant. Şi apoi nici n-ar fi vreme 
pentru asta. Trebuie mult timp pînă ce descoperi un om 
suficient de sărac pentru a fi dispus să-şi vîndă cinci ani 
din viaţă. Pe planeta asta este practic imposibil. 

Urmă o pauză destul de lungă. Se pregătea să deschidă 
ochii cînd simţi o boare parfumată învăluindu-l. Buze 
fierbinţi şi moi se lipiră de ale lui. Un val de foc îi inundă 
trupul şi inima începu să-i bată atît de repede încît se temu 
să nu-i recidiveze criza. 

— Am să-l girez eu, auzi foarte aproape şoapta fetei. 

— Tu? întrebă neîncrezătoare o voce răguşită. Bărbatul 
vorbise distinct fără să-şi mai voaleze glasul. 

— Eu, răsună sec timbrul melodios. Pregăteşte imediat 
transferul. 

Grig mai aşteptă cîteva minute, apoi deschise pleoapele 
şi încercă să se ridice. 

Ceva îi stinjeni mişcările. O reţea deasă de raze subţiri, 
argintii îi învăluia trupul. Emanată dintr-un soi de ventuze 
minuscule lipite de punctele vitale ale organismului, îl 
făcea să pară un imens păianjen aşezat la pîndă în mijlocul 
plasei. 

Deasupră-i, la cel mult un metru, un con uriaş, în care 
Grig bănui biotraductorul, revărsa peste el o lumină 
portocalie. 

Foarte aproape, pe un pat asemănător, se afla Riana ai 
cărei ochi strălucitori îl priveau cu pupilele dilatate. 

— "Ţi-am apus că mai există o şansa, zimbi ea. 

— Ştii pocher bătrine? interveni vocea răguşită al cărei 
posesor, un bărbat atletic, cu păr blond şi ochi albaştri, se 
apropie de pat. Între sprîncenele stufoase, stigmatul 
androgeneticii, împrumutînd de la biotraductor reflexe 
roşietice, sclipea ca un straniu ochi pineal. 

— Aşteaptă o clipă să te eliberez, adăugă el observînd 
eforturile lui Grig de a se ridica. Atinse un senzor al 
aparatului şi lumina portocalie se retrase, iar păienjenişul 
argintiu dispăru. Grig se ridică, în sfîrşit, în capul oaselor. 

— Pocher? întrebă ei nedumerit. Nu ştiu... 

— Atunci va trebui să înveţi, hotări androidul în timp ce-i 
culegea ventuzele de pe trup. Ai la dispoziţie douăzeci de 
minute. Eşti, doar, pe cel mai vestit Cazino Galactic, unde 
totul este posibil. Chiar şi un pocher pe viaţă şi pe moarte. 


* 


„SE FAC CĂRŢILE”, anunţă metalic un gas izvorît din 
neant. 

Braţul axial ai mesei dădu la iveală pachetul nou şi cele 
zece degete ale sale începură să amestece cărţile cu 
iuţeală. 

Grig aruncă o privire circulară celor trei parteneri 
aşezaţi ca şi el în scaunele cronosintetizatoare, sub 
conurile de lumină portocalie ale biotraductoarelor. În faţa 
sa pe latura opusă a mesei pătrate de joc stătea un bărbat 
corpolent, în puterea vîrstei, ai cărui ochi albaştri priveau 
hipnotizaţi mişcările regulate ale degetelor mecanice. 
Deasupra capului, pe un panou solidar cu scaunul, stăteau 
afişate cifrele corespunzînd rezervei temporale, respectiv 
anilor de viaţă, estimaţi de  cronosintetizator, ce-i 
rămăseseră de trăit: 74 ani, 8 luni, 16 zile, 4 ore, 22 de 
minute, 15 secunde... 14 secunde... 13 secunde... 

În stînga, un individ uscăţiv, cu ochii închişi şi mîinile 
încrucişate pe tăblia mesei, într-o poziţie meditativă avea 
drept zestre aproape o sută de ani. Din cînd în cînd sorbea 
cu vădită satisfacţie, fără să deschidă ochii, dintr-un pahar, 
un lichid auriu. Un narcotic, un drog? 


9 


Paradoxal, tipul din dreapta un adolescent de vreo 
douăzeci de ani, care fuma necontenit, împrăştiind în jur 
un miros de migdale, avea, totuşi, cel mai mic fond. Numai 
Sa 

lar el, Grig, lua startul doar cu 4 ore, 8 minute şi 6 
secunde, timp propriu, la care se adăugau cei 5 ani 
împrumutaţi de la Riana. 

Dintr-un anume punct de vedere, el avea un motiv 
trainic să-şi încerce şansele în acest stupid şi pervers joc al 
schizofreniei, provenind, după spusele instructorului, de 
pe Terra. În situaţia lui, egoismul îndrăgostiţilor fiind 
recunoscut, problemele etice se anulau aug dacă era 
vorba de a trăi în s 3 
detrimentul altcuiva, 
deci de a-l frustra de o 
anume perioadă de 
viață. Evident, 
conştiinţa i s-ar fi putut, 
şi de fapt chiar asta 
făcea, absolvi de orice 
vină pretextînd 
egalitatea şanselor şi 
acceptul inițial al 
jucătorilor. Dar cine 
putea şti ce se ascunde 
sub acordul celorlalți de 
a-şi pune viaţa într-un 
joc în care calculul 
probabilităților atribuia 
doar infimul procent de 


Desen de ANDREI SCĂRLĂTESCU 


2% raţionamentului 
logic, restul fiind 
întîmplare. 


Puştiul era, probabil, constrîns de cifra minoră a limitei 
sale de viaţă, cincizeci şi trei de ani constituind o vîrstă ab- 
solut inconvenabilă de a părăsi realitatea, dar pe ceilalţi 
doi, primul mai avind înainte şaptezeci şi cinci de ani, 
celălalt un veac, oare ce-i determina să-şi mizeze zilele 

într-un joc de noroc? 

Cercetă atent figurile împietrite, parcă, într-o secundă 
infinită, purtind încă de pe acum, în lumina ceţoasă a 
biotraductoarelor, masca imobilă a nefiinţei. Oare ce-i 
îndemnase la o astfel de nebunie. Să fi fost patima jocului 
pe muchie de cuţit, a flirtului cu primejdia şi neprevăzutul 
într-o lume suprasaturată de măsuri de securitate? Sau 
poate, plictisiţi de viaţa anostă, fără probleme, fără 
idealuri şi pasiuni, se lăsaseră inoculaţi de plăcerea bar- 
bară de a smulge picătură cu picătură, zi cu zi, an cu an 
viaţa din trupul adversarului pentru propria folosinţă. 
Străvechea, astăzi, înecată în negura timpului, lege a 
selecţiei naturale, extrapolată la noile dimensiuni şi tehno- 
logii ale civilizaţiei? 

Sau, în cel mai bun caz, erau doar nişte sinucigaşi care, 
neavînd curajul să folosească un dezintegrator, se 
gîndiseră că-i mai frumos să moară prelungind zilele 
altcuiva chiar dacă acest cineva dorea şi el la rîndul său să 
sfirşească la fel de frumos. Oricum, în toate aceste situaţii, 
indivizii erau nişte alienaţi, nişte bolnavi periculoşi, iar cei 
ce organizau asemenea întreceri nişte criminali. 

Grig îşi propuse, dacă, prin absurd avea să cîştige, să 
denunțe imediat starea de lucruri de pe planetă, fiind 
convins de ilegalitatea în care se scăldau patronii unui 
astfel de tripou. Işi sesiză vag propria ipocrizie, dar nu mai 
avu timp să stăruie cu gîndul asupra ei. Vocea artificială, 
spărgînd aşteptarea, ceru ascultare: „CĂRŢILE VOR FI 
SERVITE DE JUCĂTORUL NR. 1. VALOAREA MESEI ESTE 
DE O ZI.” 

Cifrele afişate deasupra capului tinărului se modificară 
corespunzător, diminuîndu-şi valoarea cu o unitate la 
rubrica zilei. 

„LUÎND ÎN CONSIDERAŢIE CONTUL REDUS AL 
JUCĂTORULUI NR. 2, DESCHIDEREA ÎNCEPE DE LA 
TREI ZILE”. 

Observă chipurile nemulţumite ale celorlalţi şi simţi o 
uşoară strîngere de inimă. Ăştia au de gînd să joace tare, 
îşi spuse şi, pregătindu-se sufleteşte, rememora regulile 

jocului. 

„SE ÎMPART CĂRŢILE”, anunţă impasibil arbitrul 
nevăzut. Braţul mesei se puse în mişcare, aliniind în faţa 
fiecărui jucător cîte cinci dreptunghiuri de roplast. 

Grig îi cercetă pe ceilalţi cu curiozitate cum adună 
grijulii cărţile, le amestecă, gest al cărei semnificaţie îi 
scăpă, apoi încep să le fileze încet, cu meticulozitate. Un 
întreg ritual. 

„DESCHIDEREA”, ceru sec vocea metalică. 

— Pas! răspunse imediat nr. 4, stringind cărţile şi 
punîndu-le pe masă. 

Următorul, partenerul din stinga, întîrzie îndelung cu 
privirile asupra evantaiului din palme, ridică ochii spre 
ceilalţi privindu-i scrutător, îi cobori iarăşi spre cărţi apoi, 
- cu o voce uscată, zise la rindul său Pas. A 

Grig tresări amintindu-şi că făcea parte din joc. Înşfăcă 
la repezeală cărţile de pe masă, le făcu evantai, aşa cum 
văzuse la ceilalţi şi începu să le studieze. Îi intraseră doi 
popi, un valet, o damă şi un nouar. Avea cu ce să înceapă. 

— Deschid cu trei zile, spuse, chibzuind variantele cele 
mai probabile. Decise să încerce o chintă. 

„DECARTAŢI”, răsună sacadat comanda după ce şi 
ceilalţi deschiseră cu valoarea cerută. 

Se supuse aruncînd unul din popi şi nouarul. Primi în 
schimb un as şi... un nouar. 

Dezamăgit, pîndi reacţiile celorlalţi. 

„VORBEŞTE NR. 2”, semnala vocea şi Grig se gîndi 
cîteva secunde să abandoneze secvenţa de tur mai ales că 
n-avea nici măcar o pereche. Se hotări, totuşi, să continue, 
măcar ca avea să piardă cîteva zile, gîndindu-se la 
experienţa de joc care-i lipsea cu desăvirşire. 

— Cip! anunţă el străduindu-se să păstreze un chip 
impenetrabil. 

— Cip! fu de acord nr. 1. 

— Pas - Parol! propuseră aproape simultan ceilalţi doi. 

Venise din nou rîndul său. Nu ştia ce să facă. Avea 
şansa, bineînţeles dacă nr. 1 ar fi acceptat, să relanseze 
potul într-o confruntare nouă, cu alte cărţi, poate mai 

valoroase. 

— Pas - Parol, confirmă şi el trăgînd emoţionat, cu coada 
ochiului la cel din dreapta sa. 

Dar puştiul sparse indiferent gheaţa aşezind cu grijă 
cărţile pe masă: 

— O lună, zise el aprinzîndu-şi o nouă ţigară. 

— Plus zece, rosti surizător nr. 4. 

— Plus doi ani licită şi nr. 3 aruncînd o privire de 
circumstanţă în cărţile sale. 

Pe Grig îl trecură fiori. Mai avea vreme să renunţe 
pierzînd doar zilele aruncate în deschidere. Erau trei zile 
din viaţa Rianei şi el nu avea dreptul să le irosească într-o 
confruntare în care ştia că nu are nici o şansă. Se hotări să 
abandoneze această secvenţă. IÎnchise ochii căutînd să-şi 
amintească formula. 

— Sec, se surprinse, uluit, rostind şi i se tăie răsuflare, 
zguduit de gafa pe care o făcuse Acum avea să piardă mai 
mult de jumătate din ceea ce-i împrumutase cu atita 
încredere fata. 

— Sec, reluară şi ceilalţi, parcă luîndu-se unul după 
altul. 

„AFIŞAŢI CĂRŢILE ÎN ORDINEA LICITAŢIEI”, ceru 
vocea din spaţiu şi încă buimăcit, Grig se conformă, 
aşeziînd mecanic cărţile cu faţa în jos pe masa de joc. 

„NR. 1; BRELAN DE VALEŢI; 

„NR. 4: CHINTĂ LA POPĂ; 

„NR. 3: FUL DE AŞI CU DECARI; 

„NR. 2: CARO. CÎŞTIGĂTOR ÎN SECVENȚA 1 A 
TURULUI UNU; Nr. 2. VALOAREA POTULUI CÎŞTIGAT: 12 
ANI - 8 LUNI - 13 ZILE. CÎŞTIG NET: 8 ANI - 6 LUNI - 10 
ZILE. RETUR ÎMPRUMUT: 5 ANI, REST: 3 ANI - 6 LUNI - 
10 ZILE”. 

Grig tresări violent. Nr. 2 era el. Ochi-i rătăciră o clipă 
pe cărţile proiectate pe ecranul panoramic de peretele din 
faţa sa, şi o bucurie sălbatică îi biciui simţurile. Cum de nu 
observase. Toate cele cinci dreptunghiuri purtau semnul 
aproape romboidal al caroului. Ciştigase! Şi, chiar din 
primul tur îi restituise Rianei datoria! 

În timp ce cifrele de pe tabelele de afişaj modificau cu 
iuţeală, chipurile celorlalţi păleau, iar trăsăturile li se 
schimbau vag, dar perceptibil, în raport cu timpul pierdut. 
Îndreptîndu-şi trupul pe scaunul cronosintetizator, Grig 
simţi un efluviu întăritor scăldîndu-i celulele. Erau cei 3 ani 
şi 6 luni cu care întinerise efectiv. Zîmbi fericit. Jocul 
începuse să-i placă! 

La al cincizeci şi nouălea tur, după fluctuații destul de 
emoţionante, dar nesemnificative, Grig dădu lovitura cea 
mare cu un banal ful de valeti. Nr 1 îmbătrinise cu 43 de 
ani şi, nemaiavînd decît un an în rezervă, fu abandonat, iar 
jocul care durase 38 de ore, se închise. Ceilalţi doi nu 
stăteau nici ei mai bine. Slăbănogul pierduse şaizeci şi opt 
de ani, iar tipul cu ochi bulbucaţi 53. 

Grig era virtualul cîştigător a 159 de ani, cîştig ce se 
materializa rapid în celulele organismului său. 

După o oră era deja îmbarcat la bordul unui aerotaxi. 
Abia aştepta s-o întilnească pe Riana. Ah, de-ar fi avut 
acum gravioneta, aşa veche şi extravagantă acum era... 


x 


Bărbatul ce intra pe uşa vilei „Terra” de pe Paradisse 
era foarte puţin asemănător celui cei trecuse acum trei zile 
pragul. Poate doar înălțimea să-i fi fost aceeaşi şi, într-o 
oarecare măsură, aerul modest cu care privea în jur. 

Lania, menajera, se grăbi să-l întîmpine, anunţată de 
senzorul uşii că Grig Sol, al cărui cod biologic îl 
identificase, se întorsese. Rămase contrariata în faţa 
tinărului care o privea zimbitor de la înălţimea celor doi 
metri ai săi. Bănuind o eroare a senzorului, întrebă 
circumspectă: 

— Pe cine căutaţi? 

Omul rise, o apucă de mijloc şi, săltînd-o ca pe un fulg, o 
aruncă în văzduh pentru ca apoi s-o prindă în braţele sale 
viguroase. 

— Dacă nu mă înşel, spuse el, înveselit de spaima 
androidei, sînt Grig Sol şi această vilă îmi mai aparţine 

vreo două ore. Cheam-o imediat pe Riana şi fă legătura cu 
oficiul de stare civilă. Ah, era să uit, adaugă el conspirativ, 
fă-mi rost de o sticlă de şampanie veritabila. Nu mă uit la 
bani! 

— Dar..., nu ştiţi nimic? întrebă încă buimăcită androida. 
Riana Ril a fost arestată ieri la prînz, pe cînd încerca, 
împreună cu un alt android, să evadeze în spaţiu. S-a 
folosit de cartela dumneavoastră de identificare pentru a 
vă determina gravioneta să i se supună, dar aceasta i-a 
descifrat natura androidă şi a alertat echipajele de 
securitate planetară. 

Cei doi impostori au fost de dezintegraţi, iar lotul de 
androizi de tip Ril a fost retras pentru teste suplimentare. 

Urletul sălbatic al lui Grig se contopi cu zgomotul 
produs de vaza de porțelan peste care căzu leşinat. 


* 


Prin fata ochilor închişi ai lui Grig se derulau imagini 
recente. Şi faţa lui zimbea de cîte ori îşi amintea zîmbetul 
ei şi se întrista 
cînd revedea 
ochii de 
clorofilă înecaţi 
în lacrimi. 

„Mai există o 
şansă”, îi 
spusese ea 
gîndindu-se, 
probabil, la cu 
totul altceva 
decît înţelesese 
el. 

N-avea de 
unde să ştie că 
va nimeri peste 
o gravionetă care, deşi îmbătrînită în serviciul lui Grig, sau 
poate tocmai de aceea poseda o mare doză de loialitate şi 

un şi mai mare procent de orgoliu. În calculele Rianei, gra- 
vioneta era doar o unealtă lipsită de personalitate pe care 
o putea folosi cu ajutorul cartelei de identitate obţinute în 
schimbul celor cinci ani cu care-l împrumutase pe Grig. 

În concepţia ei, schimbul era echitabil: fericirea, undeva 
departe de oameni, contra şansei lui de a-şi recîştiga 
tinereţea. 

O tinereţe acum inutila şi împovărătoare. 

„SE ÎMPART CĂRŢILE” anunţă monoton o voce 
metalică, impersonală. 

Gris tresări, oftă şi deschizînd ochi privi absent cele 
cinci dreptunghiuri de roplast din faţa sa. 

